Document ID: 32008R0972

KOMISJONI MÄÄRUS (EÜ) nr 972/2008,
3. oktoober 2008,
millega muudetakse määrust (EÜ) nr 341/2007, millega avatakse kolmandatest riikidest imporditava küüslaugu ja teatavate muude põllumajandustoodete tariifikvoodid ja tagatakse nende haldamine ning kehtestatakse impordilitsentside ja päritolusertifikaatide süsteem
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artikleid 134 ja 148 koostoimes artikliga 4,
ning arvestades järgmist:
(1)
Vastavalt komisjoni määruse (EÜ) nr 341/2007 (2) II peatükile tuleb A-litsentside taotlused esitada iga aasta aprillis, juulis, oktoobris ja jaanuaris; A-litsentsid kehtivad ainult alaperioodiks, milleks need on välja antud.
(2)
Kooskõlas kirjavahetuse teel sõlmitud kokkuleppega Euroopa Ühenduse ja Argentiina Vabariigi vahel vastavalt üldise tolli- ja kaubanduskokkuleppe (GATT) 1994 XXVIII artiklile küüslaugu suhtes rakendatud soodustuste muutmise kohta GATTile lisatud loendis CXL, (3) mis on kiidetud heaks nõukogu otsusega 2001/404/EÜ, (4) tuleks küüslaugu imporditariifikvoodi kehtivusperiood jagada neljaks alaperioodiks.
(3)
Importijatele suurema paindlikkuse võimaldamiseks peaks ajavahemik, mil nad tohivad esitada A-litsentside taotlusi, algama kuus nädalat varem.
(4)
Võimalikult paljude kasutamata või osaliselt kasutamata impordilitsentside ümberjaotamise tagamiseks tuleks sel ajal olemas olnud teabele tuginedes teatada novembri lõpuks kogused (sealhulgas selliste koguste puudumine), mille jaoks välja antud impordilitsents jäi osaliselt või täielikult kasutamata; kasutamata jäänud koguste väljaselgitamiseks arvutatakse impordilitsentside tagaküljele märgitud koguste ja nende koguste vahe, mille jaoks litsents välja anti. Hilisemad teatised on vaid statistilise tähtsusega; seega piisaks selliste koguste puhul vaid ühest juuli lõpus esitatavast teatisest.
(5)
Komisjoni 15. mai 1995. aasta määrusega (EÜ) nr 1084/95, millega tühistatakse Taiwanist pärit küüslaugu impordi suhtes kohaldatav kaitsemeede ja asendatakse see päritolusertifikaadiga, (5) nõutakse Taiwanist küüslaugu importimisel päritolusertifikaati. Kõnealuse määrusega nähakse ette selline kord, mis on sarnane määruse (EÜ) nr 341/2007 IV peatükis konkreetset muud päritolu küüslaugu suhtes sätestatuga. Õigusaktide lihtsustamise ja loetavuse huvides on asjakohane lugeda ühes kohas üles kõik riigid, mille puhul on nõutav küüslaugu päritolusertifikaat. Seepärast tuleks Taiwan lisada määruse (EÜ) nr 341/2007 IV lisasse, mille suhtes kohaldatakse kõnealuse määruse IV peatükki. Seetõttu tuleks määrus (EÜ) nr 1084/95 tunnistada kehtetuks.
(6)
Seepärast tuleks määrust (EÜ) nr 341/2007 vastavalt muuta.
(7)
Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 341/2007 muudetakse järgmiselt:
1.
Artikli 10 lõige 1 asendatakse järgmisega:
„1. Importijad esitavad A-litsentside taotlused esimese viie tööpäeva jooksul, mis esimese alaperioodi (juunist augustini) puhul järgnevad veebruari 15. kuupäevale, teise alaperioodi puhul (septembrist novembrini) mai 15. kuupäevale, kolmanda alaperioodi puhul (detsembrist veebruarini) augusti 15. kuupäevale ja neljanda alaperioodi puhul (märtsist maini) novembri 15. kuupäevale.”
2.
Artikli 12 lõikes 1 asendatakse esimene ja teine lõik järgmisega:
„Liikmesriigid teavitavad komisjoni iga artikli 10 lõikes 1 osutatud kuu lõpuks kilogrammides esitatavatest kogustest, sealhulgas teatised taotluste puudumise kohta, mille kohta on esitatud vastava alaperioodi A-litsentside taotlused.
Erandina määruse (EÜ) nr 1301/2006 artikli 11 lõike 1 teisest lõigust edastavad liikmesriigid kõnealuse määruse artikli 11 lõike 1 esimese lõigu punktis c osutatud teabe:
a)
novembri lõpuks selliste koguste kohta, mille kohta teave on sel ajal olemas, ja
b)
juuli lõpuks kõnealuse imporditariifikvoodi kehtivusperioodi ülejäänud koguste kohta.”
3.
IV lisa asendatakse käesoleva määruse lisas toodud tekstiga.
Artikkel 2
Määrus (EÜ) nr 1084/95 tunnistatakse kehtetuks.
Artikkel 3
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 15. novembrist 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 3. oktoober 2008

Labels: 3
17
5
6